**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2019-11-25 Nr. TAR-104

 Posėdis vyksta 2019-11-19. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Vaida Žvikienė, Arvydas Vaitkus, Artūras Razbadauskas, Jurijus Šeršniovas. Nedalyvauja Ligita Girskienė, Arvydas Cesiulis.

 Posėdyje dalyvaujančių komiteto narių ir svečių sąrašai (priedai 1, 2) pridedami.

 K. Bagdonas siūlo pritarti darbotvarkei su šiais papildomais klausimais:

 1. Dėl sprendimo pirkti nekilnojamuosius daiktus savivaldybės nuosavybėn patvirtinimo. Pranešėjas E. Simokaitis.

 2. Dėl Klaipėdos savivaldybės tarybos 2018 m. liepos 26 d. sprendimo Nr. T2-169 „Dėl leidimo nemokamai naudotis Klaipėdos miesto daugiafunkcio sveikatingumo centro paslaugomis senjorams, neįgaliesiems, sportininkams ir plaukimo veteranų rinktinei“ pakeitimo. Pranešėja R. Rumšienė.

 3. Dėl pritarimo projekto „Klaipėdos vaikų globos namų „Smiltelė“ patalpų ir infrastruktūros pritaikymas vaikų dienos centro veiklai“ įgyvendinimui. Pranešėja E. Jurkevičienė.

 DARBOTVARKĖ (tokia klausimų seka):

 1. Dėl Klaipėdos miesto savivaldybės administracijos struktūros patvirtinimo. Pranešėjas G. Neniškis.

 2. Dėl Didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo. Pranešėjas G. Neniškis.

 3. Dėl Klaipėdos miesto savivaldybės tarybos ir mero sekretoriato valstybės tarnautojų ir darbuotojų, dirbančių pagal darbo sutartis, skaičiaus nustatymo. Pranešėjas M. Vitkus.

 4. Dėl Klaipėdos miesto savivaldybės tarybos 2018 m. lapkričio 29 d. sprendimo Nr. T2-250 „Dėl Materialinės paramos teikimo komisijos sudarymo ir materialinės paramos teikimo komisijos nuostatų patvirtinimo“ pakeitimo. Pranešėja A. Liesytė.

 5. Dėl Savivaldybės būsto ir socialinio būsto nuomos tvarkos aprašo patvirtinimo. Pranešėja D. Netikšienė.

 6. Dėl Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo. Pranešėja D. Netikšienė.

 7. Dėl savivaldybės būsto nuomos sąlygų pakeitimo. Pranešėja D. Netikšienė.

 8. Dėl nekilnojamojo daikto pirkimo savivaldybės nuosavybėn ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

 9. Dėl savivaldybės būstų, jų dalių, pagalbinio ūkio paskirties ūkinio pastato ir jo dalių pardavimo. Pranešėjas E. Simokaitis.

 10. Dėl sprendimo pirkti nekilnojamuosius daiktus savivaldybės nuosavybėn patvirtinimo. Pranešėjas E. Simokaitis.

 11. Dėl Klaipėdos miesto savivaldybės administracijos nuostatų patvirtinimo. Pranešėjas A. Kačalinas.

 12. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja R. Kambaraitė.

 13. Dėl Klaipėdos savivaldybės tarybos 2018 m. liepos 26 d. sprendimo Nr. T2-169 „Dėl leidimo nemokamai naudotis Klaipėdos miesto daugiafunkcio sveikatingumo centro paslaugomis senjorams, neįgaliesiems, sportininkams ir plaukimo veteranų rinktinei“ pakeitimo. Pranešėja S. Skuodaitė.

 14. Dėl pritarimo projekto „Klaipėdos vaikų globos namų „Smiltelė“ patalpų ir infrastruktūros pritaikymas vaikų dienos centro veiklai“ įgyvendinimui. Pranešėja E. Jurkevičienė.

 15. Informacija apie tolimesnes BĮ „Klaipėdos sutrikusio vystymosi kūdikių namų“ veiklos perspektyvas. Pranešėjas D. Petrolevičius.

 Patvirtinta (už-6).

 1. SVARSTYTA. Klaipėdos miesto savivaldybės administracijos struktūros patvirtinimas.

 Pranešėjas – G. Neniškis. Teigia, kad dabartinėje Savivaldybės administracijos struktūroje egzistuoja trys valdymo grandys su 69 struktūriniais vienetais: departamentai (6), skyriai (38) ir poskyriai (25). Padaliniai veiklą orientuoja dažniausiai tik į kuruojamą sritį, nematydami sąveikos su kitomis sritimis. Dažnai susiduriama su situacija, kai, iškilus problemai ar iniciatyvai, ilgai diskutuojama, kuriam padaliniui pagal kompetenciją ji priklausytų, ne ieškant būdų, kaip bendrai ją išspręsti ar įgyvendinti. Kai kurios veiklos dubliuojamos keliuose padaliniuose, kadangi trūksta dalinimosi informacija ir bendradarbiavimo.

 2018 m. buvo užsakytos konsultavimo paslaugos siekiant įvertinti Savivaldybės administracijos darbo organizavimą ir pateikti rekomendacijas. Paslaugą suteikė viešo konkurso būdu atrinkta konsultacinė įmonė UAB „Civitta“.

 Savivaldybės administracijos struktūros pertvarka siekiama šių tikslų: sustiprinti Savivaldybės administracijos orientavimą į rezultatus: nustatyti struktūrinių padalinių ir konkrečių darbuotojų atsakomybę už aiškiai apibrėžtus rezultatus, siejant su veiklos vertinimo ir atlygio sistema, stiprinti darbuotojų kompetencijas; sustiprinti projektinio valdymo kompetencijas: aukščiausios kvalifikacijos darbuotojus paskirti svarbiausių projektų vadovais, nustatyti aiškią atsakomybę už projekto biudžetą, įgyvendinimo terminus bei veiklų rezultatus; išvystyti Savivaldybės administracijoje vidinę komunikaciją, užtikrinti efektyvesnį bendradarbiavimą tarp struktūrinių padalinių bei įstaigų, komandinį darbą, tarpsektorinį požiūrį, bendruomenių įtraukimą į sprendimų priėmimą; diegti procesų valdymą – išskirti svarbiausius organizacijos procesus, vykdyti jų stebėseną, šalinti organizacijai pridėtinės vertės nekuriančias veiklas, išvengti funkcijų dubliavimo, perteklinio techninio darbo bei neefektyvaus resursų naudojimo.

Siekiama, kad jau nuo 2020 m. sausio 1 d. vietoje 7 esamų Savivaldybės biudžeto asignavimų valdytojų (5 departamentai, Savivaldybės administracijos direktorius, Savivaldybės kontrolės ir audito tarnyba) liktų 2 – Savivaldybės administracijos direktorius ir Savivaldybės kontrolės ir audito tarnyba. Biudžeto asignavimų valdytojų skaičiaus sumažinimas leistų greičiau ir efektyviau perskirstyti lėšas metų eigoje, sumažėtų savivaldybės strateginio veiklos plano bei savivaldybės biudžeto keitimų dėl lėšų perskirstymo.

 NUTARTA. Pritarti pateiktam sprendimo projektui.

 BALSUOTA: už – 3, prieš – 0, susilaiko – 1.

 2. SVARSTYTA. Didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymas.

 Pranešėjas – G. Neniškis. Siūlo sumažinti didžiausią leistiną Klaipėdos miesto savivaldybės administracijos (toliau – Savivaldybės administracija) valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, skaičių 6 pareigybėmis: keičiant Savivaldybės administracijos organizacinę struktūrą naikinama 15 pareigybių: Statinių administravimo skyriuje, buvusiame Miesto ūkio departamento Socialinės infrastruktūros priežiūros skyriuje, - 1 pareigybė, Finansų skyriuje, buvusiame Finansų ir turto valdymo departamente, - 1 pareigybė, šiuo metu laisva, buvusiame Dokumentų valdymo skyriuje - 1 pareigybė, buvusiame Archyve - 1 pareigybė, dalis funkcijų perkeliama į Klientų aptarnavimo skyrių, buvusiame Ūkio skyriuje - 4 budėtojų pareigybės, kadangi perkama paslauga, Projektų skyriuje, buvusiame Investicijų ir ekonomikos departamento Projektų skyriaus Projektų valdymo poskyryje, - 1 pareigybė, 6 departamento direktorių pareigybės, steigiant alternatyvias vyriausiųjų patarėjų pareigybes: Urbanistinės plėtros departamento direktoriaus, Ugdymo ir kultūros departamento direktoriaus, Finansų ir turto departamento direktoriaus, Socialinių reikalų departamento direktoriaus, Investicijų ir ekonomikos departamento direktoriaus; įsteigiamos 12 pareigybių: struktūriniuose padaliniuose: Statybos ir infrastruktūros plėtros skyriuje (2 pareigybės, didinamas dirbančių su projektais skaičius), Jaunimo ir bendruomenių reikalų koordinavimo grupėje (1 pareigybė, darbui su bendruomenėmis ir seniūnaičiais), Tarpinstitucinio bendradarbiavimo grupėje (1 pareigybė, stiprinama tarpinstitucinio bendradarbiavimo sritis); 8 vyriausiųjų patarėjų pareigybės, iš kurių 2 yra Savivaldybės administracijos direktoriaus pavaldume, ir 6 Savivaldybės administracijos direktoriaus pavaduotojų pavaldume. Perkeliamos 3 pareigybės iš Savivaldybės administracijos Savivaldybės tarybos ir mero pavaldumui: 1 pareigybė iš Tarptautinių ryšių ir ekonominės plėtros skyriaus tarptautinės politikos įgyvendinimui, 2 pareigybės iš Informavimo ir e. paslaugų skyriaus, - viešųjų ryšių ir vidinės komunikacijos pozicijai stiprinti.

 NUTARTA. Pritarti pateiktam sprendimo projektui.

 BALSUOTA: už – 3, prieš – 0, susilaiko – 1.

 3. SVARSTYTA. Klaipėdos miesto savivaldybės tarybos ir mero sekretoriato valstybės tarnautojų ir darbuotojų, dirbančių pagal darbo sutartis, skaičiaus nustatymas.

 Pranešėjas – M. Vitkus. Primena, kad Savivaldybės administracijos struktūroje siūloma: panaikinti 6 departamentus; prijungti 6 skyrius; panaikinti skyriuose kai kuriuos poskyrius; steigti naujus struktūrinius padalinius ir kt. Taip pat siūloma pertvarkyti Tarptautinių ryšių ir ekonominės plėtros skyrių į Ekonominės plėtros grupę, vieną vyriausiojo specialisto pareigybę perkeliant Savivaldybės tarybos ir mero pavaldumui, bei siūloma išformuoti Informavimo ir e. paslaugų skyrių. Numatyta, jog skyriuje esantys Informacijų technologijų ir Vieno langelio ir e. paslaugų poskyriai taps savarankiški, nesantys kito struktūrinio padalinio sudėtyje: Informacinių technologijų skyrius bei Klientų aptarnavimo skyrius. Informavimo ir e. paslaugų skyriaus vedėjo pavaldume esančios vyriausiojo specialisto ir viešųjų ryšių specialisto pareigybes siūloma perkelti Savivaldybės tarybos ir mero pavaldumui. Siekiant sutelkti viešųjų ir tarptautinių ryšių resursus politiniame lygmenyje ir formuoti bei vykdyti vieningą ir efektyvią viešųjų ir tarptautinių ryšių politiką tikslinga viešųjų ryšių specialistų pareigybes perkelti į Savivaldybės tarybos ir mero sekretoriatą. Tuo tikslu reikalinga padidinanti sekretoriato darbuotojų skaičių perkeliant 3 etatus iš Savivaldybės administracijos bei įsteigiant 1 naują etatą.

 NUTARTA. Pritarti pateiktam sprendimo projektui.

 BALSUOTA: už – 3, prieš – 0, susilaiko – 1.

 4. SVARSTYTA. Klaipėdos miesto savivaldybės tarybos 2018 m. lapkričio 29 d. sprendimo Nr. T2-250 „Dėl Materialinės paramos teikimo komisijos sudarymo ir materialinės paramos teikimo komisijos nuostatų patvirtinimo“ pakeitimas.

 Pranešėja – A. Liesytė. Pažymi, kad sprendimo projektas parengtas pasikeitus Materialinės paramos teikimo tvarkos aprašo nuostatoms, reglamentuojančioms materialinės paramos teikimo komisijos sudarymą (Klaipėdos miesto savivaldybės tarybos 2019 m. rugsėjo 26 d. sprendimas Nr. T2-281 „Dėl Materialinės paramos teikimo tvarkos aprašo patvirtinimo“ (toliau – Tvarkos aprašas)), pasibaigus Klaipėdos miesto savivaldybės tarybos Sveikatos ir socialinių reikalų komiteto narių, buvusių Materialinės paramos teikimo komisijos sudėtyje kadencijai, pasikeitus Klaipėdos miesto savivaldybės administracijos direktoriaus deleguojamiems atstovams, kurių veiklos sričiai priskirti socialinių reikalų, sveikatos apsaugos ir teisinės pagalbos (konsultavimo) klausimai.

 Vadovaujantis Tvarkos aprašo 103, 104 ir 105 punktais, į Materialinės paramos teikimo komisijos sudėtį Sveikatos ir socialinių reikalų komitetas delegavo 2 atstovus, Valstybės vaiko teisių apsaugos ir įvaikinimo tarnybos prie Socialinės apsaugos ministerijos Klaipėdos apskrities vaiko teisių apsaugos skyrius delegavo 1 atstovą, Savivaldybės administracija delegavo 5 atstovus, bendruomeninių organizacijų, bendrijų ir kitų nevyriausybinių organizacijų atstovai, gyvenamosios vietos bendruomenės nariai, delegavo 1 atstovą.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 5. SVARSTYTA. Savivaldybės būsto ir socialinio būsto nuomos tvarkos aprašo patvirtinimas.

 Pranešėja – D. Netikšienė. Teigia, kad parengtas naujasis Savivaldybės būsto ir socialinio būsto nuomos tvarkos aprašas yra papildytas Įstatyme numatytomis naujomis savivaldybių institucijoms vykdyti numatytomis funkcijomis, jame atsirado naujas skyrius - „Informacijos apie paramą būstui išsinuomoti tvarkymas ir teikimas“, atsižvelgiant į senojo Tvarkos aprašo taikymo praktiką, atskiri tvarkos aprašo punktai yra patikslinti ir papildyti.

Kaip naujajame Savivaldybės būsto ir socialinio būsto nuomos tvarkos apraše atsispindi Įstatymu priskirtos savivaldybių taryboms ir savivaldybių administracijoms pateikta lentelėje, pridedamoje prie šio Aiškinamojo rašto.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 6. SVARSTYTA. Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimas.

 Pranešėja – D. Netikšienė. Informuoja, kad įstatyme, įsigaliojusiame nuo 2019 m. rugsėjo 1 d. numatyti pakeitimai šiais būsto nuomos ar išperkamosios būsto nuomos mokesčių dalies kompensacijų mokėjimo klausimais: būsto išperkamosios nuomos mokesčio dalies kompensacijos mokėjimas priskirtas prie paramos būstui įsigyti formų; asmenys ir šeimos, teikiantys prašymus įrašyti į eilę socialinio būsto nuomai ir atitinkantys Įstatymo reikalavimus šiai paramai gauti, siunčiamuose jiems pranešimuose apie įrašymą į eilę yra informuojami apie galimybę pasinaudoti būsto nuomos ar išperkamosios būsto nuomos mokesčio dalies kompensacija; gaunantys būsto nuomos mokesčio dalies kompensacijas asmenys ir šeimos iš eilės socialinio būsto nuomai neišbraukiami; asmenys ir šeimos, kurių Gyventojų turto deklaravimo įstatymo nustatyta tvarka deklaruoto turto ir gautų pajamų dydžiai viršija Įstatyme nustatytus pajamų ir turto dydžius teisei į paramą būstui išsinuomoti ir atitinka Įstatymo 11 straipsnio 2 dalyje nurodytuosius, gali iš karto teikti prašymus Savivaldybei skirti jiems būsto nuomos mokesčio dalies kompensaciją, jei jie ne trumpesniam, nei vienų metų terminui yra sudarę būsto, nuosavybės teise priklausančio fiziniams ar juridiniams asmenims (išskyrus savivaldybę), nuomos sutartį, kuri yra įregistruota Nekilnojamojo turto registre.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 7. SVARSTYTA. Savivaldybės būsto nuomos sąlygų pakeitimas.

 Pranešėja – D. Netikšienė. Siūlo patenkinti savivaldybės būstų (duomenys neskelbtini), bei (duomenys neskelbtini), nuomininkų D. R. ir R. K. prašymus pakeisti nuomos sąlygas ir nuomoti jiems būstus socialinio būsto sąlygomis. Teisę į būsto nuomos sąlygų pakeitimą nuomininkai pagrindė pateiktomis Metinėmis gyventojo (šeimos) turto deklaracijomis už praėjusius kalendorinius 2018 metus.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 8. SVARSTYTA. Nekilnojamojo daikto pirkimas savivaldybės nuosavybėn ir jo perdavimo valdyti, naudoti ir disponuoti patikėjimo teise.

 Pranešėjas – E. Simokaitis. Sako, kad sprendimo projekto tikslas – pavesti Klaipėdos miesto savivaldybės administracijos direktoriui organizuoti buto H. Manto g. 73-(duomenys neskelbtini), Klaipėdoje (toliau – Butas) (unikalus Nr. (duomenys neskelbtini), bendras plotas –114,64 kv. m. su priklausiniu ūkinio pastato dalimi H. Manto g. 73, Klaipėdoje (unikalus Nr. (duomenys neskelbtini), 103/200 dalis – 22,66 kv. m, pirkimo procedūras.

 V. Žvikienė sako, kad pritaria sprendimo projektui, tačiau prašo sprendimo projektų aiškinamuosiuose raštuose pažymėti ne tik už kiek perkam butai, bet ir buto rinkos kainą. Atkreipia dėmesį, kad, Vyriausybės nutarimas leidžia, perkant butus, viršyti 10 proc. rinkos kainą. V. Žvikienė mano, kad perkant butus reikėtų neviršyti 3-5 procentų rinkos kainos.

 K. Bagdonas pritaria V. Žvikienės nuomonei. Siūlo pirkti butus rinkos kaina, bet neviršyti 3 procentų rinkos kainos ribos.

 A. Vaitkus teigia, kad V. Žvikienės siūlymui pritaria. Teigia, kad butai rinkoje matomi vienomis kainoms, tačiau perkami kitomis, didesnėmis.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 1.

 9. SVARSTYTA. Savivaldybės būstų, jų dalių, pagalbinio ūkio paskirties ūkinio pastato ir jo dalių pardavimas.

 Pranešėjas – E. Simokaitis. Šiuo sprendimu siekiama įgyvendinti savivaldybės būstų, jų dalių nuomininkų ir pagalbinio ūkio paskirties ūkinio pastato bendraturčio prašymus dėl leidimo įsigyti nuomojamus savivaldybei nuosavybės teise priklausančius būstus, jų dalis, ūkinį pastatą ir jo dalis, atlikti pardavimo procedūras.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 10. SVARSTYTA. Sprendimo pirkti nekilnojamuosius daiktus savivaldybės nuosavybėn patvirtinimas.

 Pranešėjas – E. Simokaitis. Šio sprendimo projekto tikslas – pavesti Klaipėdos miesto savivaldybės administracijos direktoriui organizuoti butų Strėvos g. 10-(duomenys neskelbtini), Klaipėdoje, Taikos pr. 123-(duomenys neskelbtini)*,* Klaipėdoje, Laukininkų g. 6-(duomenys neskelbtini), Klaipėdoje, Naikupės g. 17A-(duomenys neskelbtini), Klaipėdoje, Naujakiemio g. 23-(duomenys neskelbtini)*,* Klaipėdoje, pirkimo procedūras. Butai įsigyjami Klaipėdos miesto savivaldybės socialinio būsto fondui plėtoti.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 1.

 11. SVARSTYTA. Klaipėdos miesto savivaldybės administracijos nuostatų patvirtinimas.

 Pranešėjas – A. Kačalinas. Sako, kad Biudžeto sandaros įstatymo 4 straipsnio 2 dalyje nustatyta, kad savivaldybių biudžetų asignavimų valdytojai yra savivaldybių biudžetinių įstaigų ar savivaldybės administracijos ir (ar) jos padalinių, nurodytų savivaldybės tarybos patvirtintame savivaldybės biudžete, vadovai (savivaldybės administracijoje – administracijos direktorius ar jo įgalioti asmenys, savivaldybės administracijos padaliniuose – padalinių vadovai ar jų įgalioti asmenys). Šiuo metu Klaipėdos miesto savivaldybės administracijos nuostatų 27 punkte yra nustatyta, kad departamentų direktoriai yra asignavimų valdytojai. Planuojant nuo 2020 m. sausio 1 d. pereiti prie vieno asignavimų valdytojo būtina pakeisti savivaldybės administracijos nuostatus.

 Šiuo metu savivaldybės administracijoje yra 6 asignavimų valdytojai. Priėmus sprendimą asignavimų valdytojas bus nurodytas savivaldybės tarybos patvirtintame savivaldybės biudžete. Planuojama, kad asignavimų valdytojas bus vienas – savivaldybės administracijos direktorius.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 1.

 12. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimas.

 Pranešėja – R. Kambaraitė. Siūlo keisti Klaipėdos miesto savivaldybės tarybos 2019 m. vasario 21 d. sprendimą Nr. T2-37 „Dėl Klaipėdos miesto savivaldybės 2019 metų biudžeto patvirtinimo“, siekiant patikslinti biudžeto pajamas ir asignavimus dėl dotacijų pakeitimo Savivaldybei, taip pat patikslinti biudžeto pajamas ir asignavimus ES finansinės paramos ir bendrojo finansavimo lėšų, patikslinti biudžeto asignavimus, nekeičiant bendros asignavimų apimties, pagal išlaidų ekonominę klasifikaciją pagal asignavimų valdytojų pateiktas paraiškas.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 13. SVARSTYTA. Klaipėdos savivaldybės tarybos 2018 m. liepos 26 d. sprendimo Nr. T2-169 „Dėl leidimo nemokamai naudotis Klaipėdos miesto daugiafunkcio sveikatingumo centro paslaugomis senjorams, neįgaliesiems, sportininkams ir plaukimo veteranų rinktinei“ pakeitimas.

 Pranešėja – S. Skuodaitė. Pažymi, kad sprendimo projekto tikslas – pakeisti Klaipėdos miesto tarybos 2018-07-26 sprendimo Nr. T2-169 „Dėl leidimo nemokamai naudotis Klaipėdos miesto daugiafunkcio sveikatingumo centro paslaugomis senjorams, neįgaliesiems, sportininkams ir plaukimo veteranų rinktinai“ 1 priedo 3 ir 4 punktuose nurodytus pasikeitusius teisės aktus.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 1.

 14. SVARSTYTA. Pritarimas projekto „Klaipėdos vaikų globos namų „Smiltelė“ patalpų ir infrastruktūros pritaikymas vaikų dienos centro veiklai“ įgyvendinimui.

 Pranešėja – E. Jurkevičienė. Informuoja, kad projekto metu bus atliktas Klaipėdos vaikų globos namų „Smiltelė“ dalies, 1 ir 2 aukšto patalpų (603 kv/m), adresu Smiltelės g. 14, Klaipėda, rekonstrukciją. Projektas įgyvendinamas tikslu išplėsti esamų vaikų dienos centrų veiklą, didinant gaunančių bendruomenines paslaugas vaikų skaičių, tame tarpe vaikams ir jaunimui, turintiems elgesio, psichologinių, socializacijos problemų. VDC veikla bus susijusi su socialinių ir gyvenimo įgūdžių ugdymu, sociokultūrinėmis ir kitomis su vaiko ugdymu, jo teisių apsauga, integracija į šeimą, visuomenę susijusiomis paslaugomis (socialinių, higienos įpročių formavimas, pagalba ruošiant pamokas ir kt.) Planuojamas paslaugas gausiančių nuolatinių lankytojų skaičius 50-150 asmenų viso projekto vykdymo laikotarpiu.

 V. Žvikienė pritaria paraiškai, bet teigia, kad kyla klausimų, kadangi sprendimo projekto 2 punkte pažymėta, kad užtikrinti netinkamų Projekto išlaidų ir tinkamų Projekto išlaidų dalies, kurios nepadengia Projektui skiriamas finansavimas, apmokėjimą. Aiškinamajame rašte įvardinama bendra projekto vertė ir pažymėta, kad finansuojama 100 procentų, o apie netinkamų išlaidų, bent preliminarų dydį, ką įsipareigojama padengti, nepažymėta. Mano, kad turėtų būti nurodytas kažkoks skaičiavimas apie netinkamas išlaidas.

 E. Jurkevičienė teigia, kad tokia formuluotė privaloma ir šiuo metu neplanuojamos netinkamos išlaidos ir tikimės sutilpti į skirtą biudžetą.

 V. Žvikienė prašo papildomai pateikti paaiškinimą.

 K. Bagdonas sako, kad tokiu atveju tvirtinti neplanuotas išlaidas galima kitu sprendimu.

 A. Vaitkus teigia, kad to daryti negalima. Mano, kad priimdami sprendimus turi žinoti bent neplanuotų išlaidų procentus.

 V. Žvikienė siūlo dėl netinkamų išlaidų apsispręsti taryboje.

 K. Bagdonas siūlo pritarti, bet atsiradus netinkamoms lėšoms, svarstyti atskiru sprendimu.

 V. Žvikienė nepritaria tokiam pavedimui. Siūlo kitu punktu įrašyti netinkamų išlaidų prognozes.

 A. Vaitkus siūlo pritarti su nulinėmis netinkamomis išlaidomis, jei atsiras poreikis kažką padaryti – rengti kitą sprendimo projektą.

 V. Žvikienė prašo prie tarybos sprendimo projekto pateikti informaciją apie netinkamų išlaidų prognozes.

 NUTARTA. Pritarti pateiktam sprendimo projektui. Prie sprendimo projekto pateikti informaciją apie netinkamų išlaidų prognozes.

 BALSUOTA: už – 5, prieš – 0, susilaiko – 0.

 15. SVARSTYTA. Informacija apie tolimesnes BĮ „Klaipėdos sutrikusio vystymosi kūdikių namų“ veiklos perspektyvas.

 Pranešėjas – A. Nikolajevienė pristato savo įstaigos veiklą (Kompleksinių paslaugų vaikų dienos užimtumo centrą, vaikų raidos sutrikimų ankstyvosios reabilitacijos paslaugas,

vaikų raidos sutrikimų ankstyvosios reabilitacijos paslaugas, laikino atokvėpio paslaugą, mokamos paslaugas, įstaigos finansavimą). Direktorė atsako į Tarybos narių klausimus.

 NUTARTA. Informacija išklausyta.

 Posėdis baigėsi 14.40 val.

Posėdžio pirmininkas Kazys Bagdonas

Posėdžio sekretorė Lietutė Demidova